Anexa 2

**CONDIȚIILE GENERALE DE CONFORMITATE ȘI CONDIȚIILE SPECIFICE**

**I. CONDIȚII DE CONFORMITATE privind candidatura:**

1. a) Persoană juridică de drept public sau privat, constituită la nivel național, cu reprezentare la nivel județean;

sau

b) Asociere constituită la nivel național din organizații cu personalitate juridică, cu reprezentare la nivel județean, care să acopere întreaga țară.

Asocierea se dovedește printr-un acord sau protocol de asociere.

**IMPORTANT**:

- Prin *reprezentare la nivel județean* se înțelege existența la nivel județean a minim unui birou aparținând entității respective. Prin excepție, această reprezentare la nivel județean poate să nu existe la nivelul județului Ilfov și Bucureștiului, unde va funcționa Centrul național de Informare;

**- Selecția se face la nivel național, iar condițiile generale și specifice de mai jos vor fi îndeplinite de fiecare organizație constituită juridic, cu excepția condiției referitoare la *capacitatea administrativă* (condiția specifică 3);**

**- Întreprinderile de drept public și privat, așa cum sunt definite în legislația în domeniul ajutorului de stat, nu pot fi parteneri eligibili.**

1. Organizația **nu se află** în niciuna dintre situațiile următoare:
   1. în stare de faliment/ insolvență sau face obiectul unei proceduri de lichidare sau de administrare judiciară, încheierea de concordate, suspendarea activităţii economice sau obiectul unei proceduri în urma acestor situaţii sau în situaţii similare;
   2. reprezentatul legal al organizației a fost condamnat printr-o hotărâre cu valoare de res judicata pentru fraudă, corupţie, participare la o organizaţie criminală sau la orice alte activităţi ilegale în detrimentul intereselor financiare ale Uniunii Europene;
   3. în urma altei proceduri de achiziţionare sau în urma unei proceduri de alocare a unei subvenţii finanţate de la bugetul comunitar, reprezentatul legal al organizației a fost găsit vinovat de încălcarea gravă a contractului datorită nerespectării obligaţiilor contractuale;
   4. reprezentantul legal al organizației a suferit o condamnare printr-o hotărâre cu valoare de res judicata pentru delict legat de conduita profesională;
   5. reprezentanții săi legali și persoanele care asigură conducerea acesteia se află în situația de conflict de interese sau incompatibilitate, așa cum este definit în legislația națională și comunitară în vigoare;
2. Organizația deține (în proprietate, chirie, comodat etc), în fiecare județ, spațiu de minim 20 mp cu acces facil (direct) pentru public, cu rampe de acces pentru persoanele cu dizabilități, care să fie pus la dispoziție cu titlu gratuit în cadrul proiectului.
3. Organizația poate asigura, cu titlu gratuit, de minim două ori pe an în fiecare județ, accesul la o sală de conferințe de minim 50 mp, la cererea Liderului de parteneriat.

**II. CONDIȚII SPECIFICE:**

1. Activitate relevantă în ceea ce privește **colaborarea cu administrația publică și cu mediul privat** (cel puțin 3 ani experiență);
2. Derulează activități de **diseminare informații referitor la oportunități de finanțare** (minim 4 ani);
3. **Capacitatea administrativă** necesară implicării în activități de natura celor pentru care se organizează selecția (minim 80 de angajați).

**Precizări cu privire la condițiile specifice:**

1. Colaborarea cu administrația publică și cu mediul privat va fi evaluată prin prisma implementării în parteneriat de proiecte cu finanțare externă și/ sau prin prisma existenței unor inițiative parteneriale care nu au legătură cu implementarea de proiecte, susținută prin convenții, contracte, acorduri, recomandări etc. În cazul mai multor contracte care se derulează simultan, numărul de ani nu se cumulează la evaluare (se ia in calcul perioada de derulare, nu anii de experiență cumulați).

2. Experiența organizației în diseminare de informații referitor la oportunități de finanțare poate presupune, de exemplu, implementarea altor proiecte cu finanțare externă care presupun diseminarea de informații despre surse de finanțare, sprijin pentru elaborarea de proiecte, existența unor inițiative sau publicații proprii (reviste, newsletter-e etc.) ce nu au legătură cu implementarea de proiecte dar se referă la oportunități de finanțare etc. Această experiență va fi demonstrată prin documente justificative, în funcție de natura proiectului – printuri, print-screen-uri, decizii/ contracte de finanțare care să ateste activități de diseminare de informații și durata lor, etc. În cazul mai multor proiecte/ contracte care se derulează simultan, numărul de ani nu se cumulează la evaluare (se ia în calcul perioada de derulare, nu anii de experiență cumulați).

**3. În ceea ce privește numărul de angajați:**

1. **în cazul în care aplicantul este** Persoană juridică de drept public sau privat constituită la nivel național, este luat în considerare numărul total de angajați cu contract de muncă pe perioadă determinată/ nedeterminată, la data depunerii candidaturii;
2. **în cazul în care aplicantul este** asociere constituită la nivel național din organizații cu personalitate juridică, este luat în considerare numărul total de la nivelul asocierii de angajați cu contract de muncă pe perioadă determinată/ nedeterminată, la data depunerii candidaturii.

**Atenție! Partenerii privați nu vor achiziționa servicii de consultanță pentru activitățile pe care trebuie să le desfășoare în cadrul proiectului**

**Nota Bene**: Dacă un proiect îndeplinește cumulativ mai multe dintre criteriile specifice 1 și 2, acest proiect poate fi luat în calcul la în evaluarea fiecăruia dintre criterii. De exemplu, dacă o organizație a derulat un proiect de 4 ani în colaborare cu mediul privat și administrația publică, care a presupus diseminarea de informații despre finanțări, acest proiect poate fi menționat pentru îndeplinirea ambelor criterii.